Entrepreneurs wys wat hulle kan doen | Netwerk24
Entrepreneurs wys wat hulle kan doen
Deur Annette Theron 06 November 2018 06:02
Altesaam sewe spanne het vanjaar Theewaterskloof-munisipaliteit (TWK) se Biggest Deal-entrepre­neurskaps­program suksesvol voltooi.
Alfra Cox, senior ontwikkelings­beampte van plaaslike ekonomiese ontwikkeling van TWK het Saterdag verduidelik dié konsep is vanjaar effe gewysig om die spanne se produkte ten toon te stel in plaas daarvan om 'n galageleentheid aan te bied.
Die program het in 2013 as 'n vennootskap met Tyresö-munisipaliteit in Swede begin. Die program het ten doel om die jeug met vaardighede te bemagtig ten einde hulle eie werk te skep wanneer hulle die skool verlaat en tot die arbeidsmark toetree.
Van die leerders word verwag om 'n aantal take as deel van die uitdaging te voltooi, met die hulp van hul mentor. Hierdie take sluit in die opstel van 'n onderhoud met die uitvoerende hoof van 'n gevestigde plaaslike sakeonder­ne­ming, hoe om 'n bankrekening te open en hoe 'n inkomste- en uitgawestaat te bestuur.
Die span met die hoogste wins wen die uitdaging en die kontantprys van R10 000 kan weer in hul sakeonder­neming belê word.
Vanjaar se wenspan was Quantity en Quality van Groenberg Sekondêr met 'n wins van R11 090. Die span in die tweede plek was ook van Groenberg en in die derde plek was De Villiers Graaff en De Rust Futura vierde.
Christelle Vosloo, uitvoerende burgemeester van TWK het vertel met 'n besoek aan skole in Swede het sy gesien hoe kinders geleer word om 'n sakeonderneming te bedryf.
"Hulle werkloosheidsyfer in 2011 was 4%. Ons het teruggekom en ek het gevra hoe ons moet maak om dié program by ons skole van stapel te stuur." Vosloo sê dit was 'n paadjie van hartseer en baie lag. "Ons kon selfs van ons vorige wenners na Swede neem om 'n uitstalling by te woon."
Vosloo meen Suid-Afrikaanse kinders dink buite hul raamwerk. "Met die bietjie wat ons het, vermag ons baie." Sy sê die stalletjies van die spanne wat vanjaar deelgeneem het, was elkeen uniek.
Die sleutelborge vanjaar was ABSA, die departement van ekonomiese ontwikkeling van die Wes-Kaapse regering en Theewaterskloof-munisipaliteit.